CELEX: 32016D0851
Language: ro
Date: 2016-05-26 00:00:00
Title: Decizia de punere în aplicare (UE) 2016/851 a Comisiei din 26 mai 2016 de modificare a anexei la Decizia 2009/719/CE în ceea ce privește autorizarea Croației să își revizuiască programul anual de monitorizare a ESB [notificată cu numărul C(2016) 3097] (Text cu relevanță pentru SEE)

28.5.2016   
            
            
               RO
            
            
               Jurnalul Oficial al Uniunii Europene
            
            
               L 141/131
            
         DECIZIA DE PUNERE ÎN APLICARE (UE) 2016/851 A COMISIEI
   din 26 mai 2016
   de modificare a anexei la Decizia 2009/719/CE în ceea ce privește autorizarea Croației să își revizuiască programul anual de monitorizare a ESB
   
      
         [notificată cu numărul C(2016) 3097]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (1), în special articolul 6,
   întrucât:
   
               (1)
            
            
               Regulamentul (CE) nr. 999/2001 stabilește norme pentru prevenirea, controlul și eradicarea encefalopatiilor spongiforme transmisibile (EST) la animale. Acesta impune fiecărui stat membru să desfășoare un program anual de monitorizare a EST, pe baza unor activități de supraveghere activă și pasivă, în conformitate cu anexa III. În plus, articolul 6 alineatul (1b) din Regulamentul (CE) nr. 999/2001 prevede că, pentru statele membre care pot demonstra îmbunătățirea situației epidemiologice de pe teritoriul lor, în funcție de anumite criterii stabilite la punctul 7 din partea I capitolul A din anexa III la respectivul regulament, programele anuale de monitorizare pot fi revizuite.
            
         
               (2)
            
            
               Decizia 2009/719/CE a Comisiei (2) autorizează statele membre menționate în anexa la respectiva decizie să își revizuiască programele anuale de monitorizare a encefalopatiei spongiforme bovine (ESB) în conformitate cu articolul 6 alineatul (1b) din Regulamentul (CE) nr. 999/2001. În prezent, în anexa respectivă figurează 25 de state membre, și anume, toate statele membre, cu excepția Bulgariei, Croației și României.
            
         
               (3)
            
            
               La 22 ianuarie 2015, Croația a prezentat Comisiei o cerere de revizuire a programului său anual de monitorizare a ESB.
            
         
               (4)
            
            
               La 8 februarie 2016, Autoritatea Europeană pentru Siguranța Alimentară (EFSA) a publicat un raport științific privind evaluarea revizuirii regimului de monitorizare a ESB în Croația (3) (denumit în continuare „raportul EFSA”). Raportul EFSA indică faptul că adăugarea Croației la unitatea epidemiologică ce cuprinde cele 25 state membre enumerate în prezent în anexa la Decizia 2009/719/CE, presupunând că punerea în aplicare a actualului regim de supraveghere, astfel cum a fost autorizată prin Decizia 2009/719/CE pentru cele 25 de state membre, ar face posibilă depistarea ESB în cadrul unei unități epidemiologice formate din cele 25 de state membre, plus Croația, cu o prevalență estimată de cel puțin 1 la 3 789 838 din populația de bovine adulte cu un nivel de încredere de 95 %. Prevalența estimată respectivă este mai sensibilă decât cerința minimă privind prevalența scontată pentru supravegherea de tip A, care este definită la punctul 1 litera (a) din capitolul D al anexei II la Regulamentul (CE) nr. 999/2001 ca un caz la 100 000 în populația de bovine adulte din țara sau în regiunea respectivă, cu un nivel de încredere de 95 %.
            
         
               (5)
            
            
               De la 14 la 23 iunie 2010 și de la 26 noiembrie la 6 decembrie 2012, Comisia a desfășurat audituri în Croația pentru evaluarea măsurilor privind encefalopatia spongiformă bovină (ESB) (denumite în continuare „audituri ale Comisiei”). Auditurile Comisiei au inclus sistemul de identificare și trasabilitate a bovinelor, precum și punerea în aplicare a interdicției de hrănire în Croația. Rezultatul auditurilor Comisiei a fost, prin urmare, utilizat ca un element în evaluarea conformității cererii prezentate de Croația cu criteriile prevăzute la punctul 7.1 literele (b) și (c) din capitolul A partea I din anexa III la Regulamentul (CE) nr. 999/2001.
            
         
               (6)
            
            
               Pe baza informațiilor incluse în cererea depusă de Croația privind revizuirea programului anual de monitorizare a ESB, pe baza informațiilor furnizate de raportul EFSA, precum și pe baza informațiilor rezultate în urma auditurilor Comisiei, cererea depusă de Croația a fost evaluată în sens favorabil. Prin urmare, este oportun să i se permită Croației să își revizuiască programul anual de monitorizare a ESB în aceleași condiții ca pentru cele 25 de state membre aflate în prezent pe lista din anexa la Decizia 2009/719/CE.
            
         
               (7)
            
            
               Prin urmare, anexa la Decizia 2009/719/CE ar trebui modificată în consecință.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   În anexa la Decizia 2009/719/CE, cuvântul „— Croația” se introduce după cuvântul „— Franța” și înainte de cuvântul „— Italia”.
   Articolul 2
   Prezenta decizie se adresează statelor membre.
   
      Adoptată la Bruxelles, 26 mai 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 147, 31.5.2001, p. 1.
   
      (2)  Decizia 2009/719/CE a Comisiei din 28 septembrie 2009 de autorizare a unor state membre să își revizuiască programele anuale de monitorizare a ESB (JO L 256, 29.9.2009, p. 35).
   
      (3)  EFSA Journal 2016; 14(2):4399.